
	Republika Hrvatska
	

	Visoki prekršajni sud Republike Hrvatske
	

	Zagreb
	                       


Broj:Ppž-6033/2026      

U  I M E  R E P U B L I K E  H R V A T S K E

P R E S U D A

Visoki prekršajni sud Republike Hrvatske, u vijeću sastavljenom od sudaca Tomislava Tomašića kao predsjednika vijeća, te Marjane Rajić i Maria Soljačića kao članova vijeća, uz sudjelovanje višeg sudskog savjetnika - specijalista Željka Kudrića, kao zapisničara, u prekršajnom postupku protiv okrivljenika Tefika Dalipia, zastupan po braniteljici Kristini Mikuličić, odvjetnici iz Rijeke, zbog djela prekršaja iz odredbe članka 247. stavka 7. Zakona o strancima (Narodne novine broj 133/20, 114/22, 151/22 i 40/25), odlučujući o žalbi okrivljenika, podnijetoj protiv presude Općinskog suda u Crikvenici, broj: Pp-23/2026, na sjednici vijeća održanoj 22. srpnja 2026., 

p r e s u d i o  j e
	
I. U povodu žalbe okrivljenika Tefika Dalipia, a po službenoj dužnosti, preinačuje se pobijana presuda na način da se  izriče: 

Na temelju članka 181. točke 5. Prekršajnog zakona („Narodne novine“, broj: 107/2007., 39/2013., 157/2013., 110/2015., 70/2017., 118/2018. i 114/2022.), protiv okrivljenika Tefika Dalipia

ODBIJA  SE  OPTUŽBA
da bi:

protivno odredbama članka 88. stavka 1. Zakona o strancima okrivljeni u svojstvu poslodavca, koristio rad državljana treće zemlje u ugostiteljskom objektu Kavana PIKO u Crikvenici, Strossmayerovo šetalište 41, bez izdane dozvole za boravak i rad u Republici Hrvatskoj ili potvrde o prijavi rada u Republici Hrvatskoj, kako slijedi:

Junuzović Alijana, rođena 1.6.1963. godine, mjesto rođenja Mostar, Bosna i Hercegovina, državljanka Bosne i Hercegovine, počev od dana 13.6.2022. godine u radnom vremenu od 18:00 do 20:00 na poslovima pomoćne radnice u kuhinji, na pomoćnim poslovima koji su uključivali: pripremanje pašte, umaka, pranja suđa, čišćenje ribe, nastavno dana 14.6.2022. godine počev od 15:00 sati, na poslovima pomoćne radnice u kuhinji na kojim poslovima je zatečena dana 14.6.2022. godine u 16:30 sati i koje poslove je obavljala tijekom trajanja cijelog inspekcijskog nadzora sa završetkom u 22:00 sata,

M. Mujčinović Ifeta, rođena 25.10.1969. godine, mjesto rođenja Gornji Lukavac, Bosna i Hercegovina, državljanka Bosne i Hercegovine, počev od dana 13.6.2022. godine u radnom vremenu od 22:00 do 23:00 sati na poslovima pomoćne radnice u kuhinji, na poslovima čišćenja kuhinje, nastavno dana 14.6.2022. počev od 15:00 sati, na poslovima pomoćne radnice u kuhinji na kojim poslovima je zatečena dana 14.6.2022. godine u 16:30 sati, i koje poslove je obavljala tijekom trajanja cijelog inspekcijskog nadzora sa završetkom u 22:00 sata,

Osmani Albin, rođen 11.5.2005. godine, mjesto rođenja Gostivar, Makedonija, maloljetnik, državljanin Sjeverne Makedonije, počev od dana 14.6.2022. godine u 16:30 sati kada je zatečen u obavljanju poslova izrade tijesta za pizzu u kuhinji ugostiteljskog objekta KAVANA PIKO u Crikvenici, Strossmayerovo šetalište 41,

dakle kao poslodavac je koristio rad državljana treće zemlje, državljana Bosne i Hercegovine Junuzović Alijana i M. Mujčinović Ifeta te državljanina Sjeverne Makedonije Osmani Albana, bez izdane dozvole za boravak i rad ili potvrde o prijavi rada u Republici Hrvatskoj, na poslovima za koje je potrebna dozvola za boravak i rad u Republici Hrvatskoj,

te da bi time počinio prekršaj iz odredbe članka 88. stavak 1. Zakona o strancima kažnjiv po članku 247. stavak 7. istog Zakona.


II. Uslijed odluke iz točke I., žalba okrivljenika Tefika Dalipia postala je bespredmetna.

III. Na temelju odredbe članka 140. stavka 2. Prekršajnog zakona troškovi prekršajnog postupka iz članka 138. stavka 2. točke 2. do 5. i točke 7. Prekršajnog zakona, padaju na teret proračunskih sredstava suda.


Obrazloženje

1. Pobijanom presudom okrivljenik Tefik Dalipi proglašen je krivim i kažnjen primjenom čl. 37. i čl. 33. Prekršajnog zakona novčanom kaznom u iznosu od 3000,00 eura, zbog prekršaja iz članka 247. stavak 7. Zakona o strancima, činjenično opisan u izreci presude.

2. Istom presudom okrivljenik je obvezan na naknadu troškova prekršajnog postupka u paušalnom iznosu od 20,00 eura.
	
3. Protiv te presude okrivljenik je pravodobno podnio žalbu zbog svih žalbenih osnova iz članka 194. Prekršajnog zakona, u bitnom navodeći da je u odnosu na navedeni prekršaj prvostupanjski sud trebao odbiti optužbu primjenjujući načelo „ne bis in idem“, s prijedlogom da se pobijana presuda preinači na način da se optužba odbije, odnosno ukine i predmet vrati prvostupanjskom sudu na ponovno odlučivanje.

4. Žalba je bespredmetna.

5. Ispitujući pobijanu presudu po službenoj dužnosti u smislu članka 202. stavka 1. Prekršajnog zakona, ovaj Sud je utvrdio da se protiv okrivljenika u ovom predmetu prekršajni postupak više ne može voditi, jer je od vremena kada je prema okrivljenju prekršaj počinjen - 13. lipnja 2022. i 14. lipnja 2022., proteklo više od četiri godine, pa je u smislu članka 13. stavka 1. Prekršajnog zakona nastupila zastara prekršajnog progona.

6. Iz izloženih razloga trebalo je preinačiti prvostupanjsku presudu i u smislu odredbe članka 181. točke 5. Prekršajnog zakona, donijeti presudu kojom se optužba protiv okrivljenika odbija za navedeni prekršaj, zbog čega je žalba okrivljenika postala bespredmetna.

7. S obzirom da je optužba protiv okrivljenika odbijena, troškovi prekršajnog postupka iz članka 138. stavka 2. točke 2. do 5. i točke 7. Prekršajnog zakona padaju na teret proračunskih sredstava.

8. Iz navedenih razloga, na temelju čl. 207. Prekršajnog zakona, odlučeno kao u izreci ove presude.

U Zagrebu 22. srpnja 2026.

Zapisničar :                                                                    Predsjednik vijeća:
			                                                               
Željko Kudrić, v. r.                                                      Tomislav Tomašić, v.r.


	Presuda se dostavlja Općinskom sudu u Crikvenici u 4 otpravaka: za spis, okrivljenika i tužitelja.

                                                              Za točnost otpravka - ovlašteni službenik
 Upraviteljica zajedničke sudske pisarnice:

		               Edita Vrkljan

